Werkers in hospitaal ná steierwerk ineenstortArgieffoto (Foto: radiokerry.ie) Vyf werkers is Donderdagoggend in Pretoria beseer toe die steierwerk waarop hulle was ineengestort het. Hulle het tussen 10 en 15 meter ver geval. Chitra Bodasing, woordvoerder van ER24, het gesê die voorval het op ŉ perseel langs Steve Bikoweg (voorheen Beatrix / Mears / Voortrekkerweg) plaasgevind. “Drie van die werkers is kritiek beseer en twee werkers het matige beserings opgedoen,” het Bodasing gesê. “Hulle is op die toneel gestabiliseer en na ŉ nabygeleë hospitaal geneem vir verdere behandeling.” Owerhede ondersoek die oorsaak van die ineenstorting.